SL
C 47/100
Uradni list Evropske unije
7.2.2023
sreda 6. julija 2022
81. poziva BiH, naj bo dejavnejša v boju proti čezmejnemu kriminalu, zlasti trgovini z ljudmi in z orožjem ter nezakonitemu prečkanju meja, in državi priporoča, naj pravočasno sklene sporazum o statusu z Evropsko agencijo za mejno in obalno stražo (Frontex), ki bo omogočal boljše varovanje in upravljanje njenih meja; poziva agencijo in BiH, naj poskrbita, da se bodo pri upravljanju meja v celoti spoštovale temeljne pravice;
Zunanja politika in varnost
82. poziva vse voditelje v regiji, naj spodbujajo stabilnost in umiritev razmer, naj se izogibajo neizzvanim in podžigajočim izjavam, ki še dodatno škodijo stabilnosti, demokratizaciji države in procesu reform, ki se izvaja, ter naj okrepijo dobre sosedske odnose in si prizadevajo za rešitev odprtih dvostranskih vprašanj; izraža zaskrbljenost zaradi nevarnosti politične destabilizacije v BiH in na Zahodnem Balkanu po nedavni ruski vojaški agresiji zoper Ukrajino;
83. pozdravlja vse večjo usklajenost BiH s skupno zunanjo in varnostno politiko EU pri glasovanjih o obsodbi ruske invazije na Ukrajino; vendar obžaluje, da nekateri politični akterji blokirajo izvajanje sankcij proti Rusiji in Belorusiji po invaziji Ukrajine; zato poziva te akterje v BiH, naj spoštujejo mednarodne zaveze države in poskrbijo, da bodo njene nacionalne politike skladne z ustreznimi sklepi Sveta o omejevalnih ukrepih, povezanih z rusko invazijo Ukrajine;
84.
pozdravlja odločitev sveta ministrov BiH, da ukrajinskim beguncem olajša vstop in podaljša njihovo bivanje;
85. opozarja, da je Rusija še naprej zainteresirana za destabilizacijo regije in njene evropske poti; obsoja rusko podporo separatističnim politikam entitete Republike Srbske in ostaja zaskrbljen zaradi stalnega usklajevanja in prijateljskih vezi med vidnejšimi političnimi akterji v BiH in Kremljem; poziva vse akterje, naj se hitro in nedvoumno distancirajo od Putinovega režima; je zaskrbljen zaradi načrta Rusije, da odpre „humanitarni center“ v Banjaluki, kjer bi se lahko pod krinko civilnih dejavnosti izvajalo vojaško sodelovanje, in poziva oblasti BiH, naj morebitni sporazum o tem centru prekličejo;
86. je zelo zaskrbljen, da so države pristopnice k EU na Zahodnem Balkanu še posebej prizadete zaradi napadov v obliki tujega vmešavanja in dezinformacijskih kampanj iz Rusije in Kitajske; je zaskrbljen, ker Madžarska in Srbija pomagata Kitajski in Rusiji pri uresničevanju njunih geopolitičnih ciljev; je zelo zaskrbljen zaradi širjenja dezinformacij o ruski agresiji proti Ukrajini; poziva oblasti, naj se uskladijo z EU pri ukrepih za boj proti dezinformacijam in drugim hibridnim grožnjam; priporoča organizacijo dialogov s civilno družbo Zahodnega Balkana in zasebnim sektorjem, da bi uskladili prizadevanja za boj proti dezinformacijam v regiji, ki bodo vključevala regionalno strokovno znanje; poudarja, da mora EU okrepiti svoje proaktivno strateško komuniciranje; v zvezi s tem poziva Komisijo, naj vzpostavi infrastrukturo, potrebno za boj proti grožnjam dezinformacij, ESZD pa poziva, naj razširi spremljanje skupine StratCom, da bo osredotočeno na čezmejne grožnje dezinformacij iz držav Zahodnega Balkana in njihovih sosed;
87. odločno poziva EU, naj sprejme konkretne ukrepe za vključitev Zahodnega Balkana in Bosne in Hercegovine v širši strateški in varnostni okvir, tudi z oziroma na rusko agresijo proti Ukrajini, dezinformacije in zlonamerno vmešavanje, ki destabilizirajo državo in regijo; poudarja, da mora EU ponuditi več pomoči in tehničnega strokovnega znanja za kibernetsko varnost BiH;
88. pozdravlja pripravljenost Evropskega sveta, da Bosni in Hercegovini podeli status države kandidatke, kot je navedeno v sklepih z dne 23. junija 2022, in je seznanjen s pozivom Evropskega sveta Komisiji, naj nemudoma poroča Svetu o izvajanju 14 ključnih prednostnih nalog iz njegovega mnenja, pri čemer naj posebno pozornost nameni tistim, ki predstavljajo obsežen sklop reform, da bi lahko Evropski svet o zadevi ponovno odločal; poudarja, da bi lahko podelitev statusa kandidatke prispevala k umiritvi nacionalistične retorike, zmanjšala etnične delitve, spodbudila optimizem in ustvarila obete za boljšo evropsko prihodnost za državljane BiH; poudarja, kako pomembna bi bila za BiH to sporočilo podpore in verodostojna perspektiva pristopa;